ΓΡΑΠΤΗ ΕΡΩΤΗΣΗ E-3329/98

υποβολή: Gerardo Fernández-Albor (PPE) προς την Επιτροπή

(10 Νοεμβρίου 1998)

Θέμα: Κοινοτικό πρόγραμμα για την κατάρτιση των πανεπιστημιακών όσον αφορά τις πρακτικές των επιχειρήσεων

Οι ελλείψεις που παρουσιάζουν οι πανεπιστημιακοί, όσον αφορά την κατάρτισή τους, οδήγησε ορισμένες μεγάλες επιχειρήσεις διαφόρων χωρών της Κοινότητας, οι οποίες είναι οι ενδεχόμενοι μελλοντικοί εργοδότες τους, να διαπραγματευθούν με τα πανεπιστήμια με στόχο να ανταποκρίνονται οι φοιτητές στο επίπεδο κατάρτισης που απαιτούν οι εν λόγω επιχειρήσεις.

Για τον σκοπό αυτό, προτείνουν να αρχίσει από τους πανεπιστημιακούς ένα πρόγραμμα πρακτικής εξάσκησης στις επιχειρήσεις, ούτως ώστε οι καθηγητές να μπορούν αργότερα να παρέχουν πληρέστερη προετοιμασία στους φοιτητές τους, αποτελώντας παράλληλα ένα παράδειγμα για αυτούς.

Πιστεύει η Επιτροπή ότι θα έπρεπε να αναλάβει την πρωτοβουλία να προωθήσει ένα πρόγραμμα ανταλλαγών των ασκουμένων σε επιχειρήσεις καθηγητών των διαφόρων κρατών μελών, προκειμένου να εμπλουτισθεί η κατάρτιση των πανεπιστημιακών και να επιτραπεί με αυτόν τον τρόπο, στους αποφοίτους να καλύπτουν στο μέλλον, όταν αναζητήσουν εργασία ως υπάλληλοι, τις απαιτήσεις των μεγάλων επιχειρήσεων;

Απάντηση της κας Cresson εξ ονόματος της Επιτροπής

(17 Φεβρουαρίου 1999)

Το πρόγραμμα Leonardo da Vinci για την εφαρμογή πολιτικής της Ευρωπαϊκής Κοινότητας για την επαγγελματική κατάρτιση (απόφαση 94/819/ΕΚ του Συμβουλίου της 6ης Δεκεμβρίου 1994(1)), προβλέπει τη δυνατότητα διακρατικών προγραμμάτων ανταλλαγών για εκπαιδευτές (μέτρα I.1.2.γ και ΙΙ.1.2.β). Για το σκοπό αυτό, η Επιτροπή χορηγεί ενίσχυση στα διακρατικά προγράμματα ανταλλαγών μεταξύ, αφενός, των επιχειρήσεων και, αφετέρου, των φορέων κατάρτισης ή των πανεπιστημίων που επικεντρώνονται στην προετοιμασία διακρατικών προγραμμάτων κατάρτισης.

Όπως φαίνεται από το πλαίσιο της πρότασής της "Για μια Ευρώπη της γνώσης"(2) που καθορίζει τους προσανατολισμούς για έναν ευρωπαϊκό εκπαιδευτικό χώρο με στόχο τη δια βίου εκπαίδευση και κατάρτιση, η Επιτροπή είναι σύμφωνη με το αξιότιμο μέλος του Κοινοβουλίου για την ανάπτυξη τέτοιων δράσεων. Η πρόταση της Επιτροπής για το δεύτερο στάδιο του προγράμματος Leonardo da Vinci(3) προβλέπει πράγματι την ενίσχυση των ενεργειών φυσικής κινητικότητας, συμπεριλαμβανομένων των διακρατικών προγραμμάτων ανταλλαγών μεταξύ, αφενός των επιχειρήσεων και αφετέρου, των φορέων κατάρτισης ή των πανεπιστημίων, προκειμένου να υπάρξει μεγαλύτερη προσέγγιση του ακαδημαϊκού κόσμου και του κόσμου της εργασίας.

Σύμφωνα με τους ισχύοντες κανόνες του Ευρωπαϊκού Κοινωνικού Ταμείου, διάφορα προγράμματα σε όλα τα κράτη μέλη του Στόχου 1 και σε ορισμένες άλλες περιοχές προβλέπουν την αναβάθμιση του παραγόμενου δυναμικού των πανεπιστημίων ώστε να μπορέσει να φθάσει υψηλότερα πρότυπα. Η ίδια πρόβλεψη υπάρχει και για οργανισμούς που ασχολούνται με την τεχνική εκπαίδευση και την επαγγελματική κατάρτιση σε όλη την Κοινότητα, και για κολέγια κατάρτισης δασκάλων, όπου αυτά δεν αποτελούν μέρος του πανεπιστημιακού συστήματος. Σε όλους αυτούς τους τομείς, περιλαμβάνονται και περίοδοι κατάρτισης σε επιχειρήσεις, εφόσον χρειάζεται. Μετά τη μεταρρύθμιση, ο Στόχος 3 των διαρθρωτικών ταμείων προβλέπει την "υποστήριξη της προσαρμογής και του εκσυγχρονισμού των πολιτικών και των συστημάτων εκπαίδευσης, κατάρτισης και απασχόλησης", που θα υποστηρίξει περαιτέρω τη δυνατότητα περιόδων κατάρτισης για πανεπιστημιακούς καθηγητές σε εταιρείες.

(1) ΕΕ L 340 της 29.12.1994.

(2) COM(97)563 τελικό.

(3) ΕΕ C 309 της 9.10.1998.